A BIZOTTSÁG 2086/2002/EK RENDELETE
(2002. november 25.)
egyes borászati termékek leírása, jelölése, kiszerelése és oltalma tekintetében az 1493/1999/EK tanácsi rendelet alkalmazására vonatkozó egyes szabályok megállapításáról szóló 753/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2585/2001/EK rendelettel[1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre[2] és különösen annak 53. és 80. cikkére,
mivel:
(1) A 753/2002/EK bizottsági rendelet[3] előírja, hogy a hatálybalépés és az alkalmazás kezdőnapja, azaz 2003. január 1., között egy bizonyos időszaknak kell eltelnie, hogy az érintett piaci szereplők és hatóságok részére zökkenőmentes átmenetet biztosítson a korábbi szabályokról, beleértve a borok jelöléséről és kiszereléséről szóló több tanácsi és bizottsági rendeletben meghatározott szabályokat és az 1493/1999/EK rendelet végrehajtásáról szóló új részletes szabályokat.
(2) A 753/2002/EK rendelet alkalmazásának napját a következő borászati év kezdetéig el kell halasztani annak érdekében, hogy a tagállamoknak több idő álljon rendelkezésre nemzeti jogszabályaik naprakésszé tételére a különböző érintett hatóságok, illetve e hatóságok és a szakmai szervezetek között lefolytatott intenzív tárgyalásokat követően, továbbá hogy a piaci szereplőknek ne okozzanak kellemetlenséget a 2003. január 1-jén, vagyis a folyó borásztai év közepén hatályba lépő intézkedések, valamint hogy egyes harmadik országok megkapják az új rendelettel kapcsolatos szükséges tájékoztatást.
(3) A 753/2002/EK rendeletet ennek megfelelően módosítani kell.
(4) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A 753/2002/EK rendelet a következőképpen módosul:
a) a 47. cikk (2) bekezdésének első albekezdésében a "2002. december 31." dátum helyébe "2003. július 31." lép;
b) a 49. cikk második bekezdésében a "2003. január 1." dátum helyébe "2003. augusztus 1." lép.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. november 25-én.